והיא שעמדה 
שיעור חינוך לפסח – כיתה י"א

תכנית בארי, מכון שלום הרטמן

פתיחה כללית
דף לימוד זה הוא חלק מסדרה המוקדשת לפסח, במסגרת תכנית 'בארי' של מכון הרטמן http://beeri.hartman.org.il/Resource_Center.asp. 
הדפים מכילים מקורות מעטים, הקלים להבנה, במטרה לאפשר לכל מורה ולכל תלמיד להתמודד עמם בקלות, גם אם הם אינם בקיאים בתחום הדעת של לימודי יהדות. כל אחד יכול לקחת חלק בשיעור וליהנות מלימוד שעושה שימוש בטקסט יהודי כגירוי לדיון בנושאים כלליים השאובים מעולמם של התלמידים.
דפי הלימוד הותאמו לשש הכיתות של החינוך העל יסודי, ועל כן המורה יכול ללמד בכל שנה שיעור אחר לפי רמת כיתתו.

'והיא שעמדה' הוא מזמור מתוך ההגדה המתנגן בראשנו מיד עם שמיעת צירוף המילים המוכר. אך האם שאלנו את עצמנו אי-פעם מי היא זו שעמדה? בשיעור זה ננסה להבין את ההקשר שבו מופיעות המילים והניגון ואת משמעותם.

מטרות השיעור
1.     לימוד מקור מתוך ההגדה של פסח.
2.    חשיפה להגדה כטקסט בעל משמעות הניתן לפרשנות ולביקורת.
3.    יצירת זיקה בין התלמידים לבין ההגדה של פסח.

מבנה השיעור
1.     השמעת השיר או שירה של התלמידים.
2.    שאלת פתיחה ודיון.
3.    לימוד מקור מההגדה של פסח.

מהלך השיעור
במרכז השיעור עומד המזמור מההגדה של פסח - “והיא שעמדה“.
אפשר לשיר עם התלמידים או להשמיע אותו.
לאחר השמעת השיר, שאלו: 'מי היא זו שעמדה?'
כדאי לרשום את תשובות התלמידים על הלוח.
לימוד בחברותא. 
בעקבות הלימוד נשאל את התלמידים האם התחדש להם דבר מה ביחס להגדה? 
כיצד עבר, הווה ועתיד נשזרים בקטע? מה המשמעות של הדבר עבורם כיום?

הרחבה למורה ותשובות אפשריות לשאלות שבדף
מקורה של ההגדה של פסח בפסוק “והגדת לבנך ביום ההוא לאמור“. התורה מצווה על ההורים לספר לילדיהם את סיפור יציאת מצרים. ההגדה למעשה מביאה את סיפור יציאת מצרים תוך דבריהם של חכמים מתקופת חז“ל שדורשים על הכתוב בתורה.
סיפור יציאת מצרים הוא הסיפור הלאומי. אולם הוא אינו מתחיל ביציאת מצרים עצמה אלא עם לידתו של עם ישראל עם אברהם אבינו ואף קודם לכן - עם אבותיו עובדי האלילים של אברהם.

•	מי היא זו שעמדה לאבותינו?
זכותו של אברהם אבינו עמדה לאבותינו, ובזכותו נגאלו בני ישראל ממצרים.
•	מדוע מדברת ההגדה על הברית שכרת אלוהים עם אברהם?
ההגדה יוצרת רצף בין אברהם אבינו ליציאת מצרים ועד היום, למי שקורא של ההגדה בכל זמן ובכל מקום.
•	ההגדה מציינת שאלוהים הבטיח לאברהם שיגאל את עם ישראל, לאחר מכן היא מספרת על יציאת מצרים ולבסוף מזכירה שבכל דור ודור אלוהים מציל את עם ישראל מידי הקמים להשמידו. מהו הרעיון העומד מאחורי תיאור זה?
ההגדה מדגימה תבנית, דפוס, שחוזרת על עצמה. ניתן לשאוב עידוד מרעיון זה ביחס
להתמודדויות הקשות בהווה.
•	מה דעתכם על הטענה "שבכל דור ודור עומדים עלינו לכלותינו והקדוש ברוך הוא מצילנו מידם"?
מובאה זו משקפת תפיסה מסורתית ביחס לאופן שבו עם ישראל תופס את עצמו. ניתן לעורר שאלה בכיתה ביחס להתאמה של התפיסה הזו לקיום המודרני של עם ישראל כישות ריבונית בארצו.